Mista Aloi bai stap olsem ekting provinsal edministreta long tripela mun inap gavman i stretim ol posisen insait long provinsal edministresen.
Mista Aloi i bin kisim posisen long pinis bilong las mun tasol insait long wanpela liklik seremoni long Madang we planti pipel na pablik long Madang taun i no save.
Mista Alois i bilong ples Nobonob long Madang distrik yet, na em i save wok olsem wanpela sosel sains leksera long Pablik Edministresen long Yunivesiti ov PNG (UPNG).
Long taim em i muv i go insait long opis, Mista Aloi i tok amamas long Mista Lange long gutpela wok em i wokim long bringim edministresen i kam kamap long mak nau em i stap.
Mista Aloi i tok olsem namba wan wok na bikpela samting em i laik lukim kamap insait long tripela mun em i stap olsem ekting PA em long stretim ol wok bilong ol posisen insait long Madang edministresen.
Dispela bai i ken lukim wok i go het gut na i gat stabiliti long lidasip long provinsal edministresen. Em i laik lukim olsem husat wok lain i laik aplai long ol posisen i mas aplai taim aplikesen bilong ol posisen i op.
Em i tok namba tu bikpela wok em long redim gut ples bilong nupela edministresen we gavman bai makim klostu taim.
Mista Aloi i tok olsem husat man bihain i kisim posisen bilong PA i mas wok klostu wantaim ol provinsal lida long lukim olsem ol sevis i go long planti manmeri long Madang provins.
Em i tok olsem Madang provinsal edministresen i gat planti gutpela saveman meri bilong wok i stap we em bai yusim ol long taim em i stap olsem interim PA. [WantokNiuspepa]
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn